**Nuala Ní Dhomhnaill**, nada en Lancashire en 1952, é unha poeta irlandesa en lingua irlandesa.

Traxectoria
-----------

Naceu en Inglaterra de pais irlandeses. Cando tiña cinco anos de idade volveu a Irlanda, vivindo cunha súa tía en Cean Trá, dous anos despois seus pais volveron tamén a Irlanda. Criouse pois na península de Dingle, dentro do Gaeltacht, e pasou tamén períodos en Limerick e Aonach Urmhumhan durante a súa xuventude. O sacerdote e escritor Pádraig Ó Fiannachta era seu tío. Estudou  irlandés e inglés no University College Cork entre 1969 e 1972. Nesa época formou parte da escola *Innti* de poetas. Logrou o certificado superior en educación en 1973. Casou co xeólogo turco Dogan Leflef e viviu primeiro nos Países Baixos e dende 1975 en Turquía. Traballou como profesora de inglés na Universidade Técnica do Oriente Medio en Ancara. En 1980 aveciñouse coa súa parella en Dublín.

Poesía
------

En 1981 publicou a súa primeira colección de poesía: *An Dealg Droighin* (1981). Supuxo a súa entrada en Aosdána. Na súa poesía sobrevive moito do período  *Innti*. A mitoloxía e o folclore, así como as cancións populares son unha fonte para a súa obra, frecuentemente combinada co feminismo, a sexualidade e a cultura, ligando xénero e opresión política e facendo central a conexión entre o corpo feminino e o texto; mais tamén está moi presente o humor na súa poesía. Tamén a lingua é un tema recorrente, nun dos seus poemas, "Ceist na Teangan" (a cuestión da lingua) explica a súa decisión de escribir só en irlandés como a voz natural da poeta e pola súa expresividade e concreción. O seu recoñecemento internacional vénlle da publicación en 1986 dunha edición bilingüe, inglés-irlandas, dunha selección da súa obra lírica. A súa poesía está traducida ao inglés, francés, alemán, polaco, italiano, noruegués, estoniano, bretón e xaponés; en galego algúns dos seus poemas apareceron na escolma de 2003 *Pluriversos: seis poetas irlandesas de hoxe* mais en *Un bosque novo. Antoloxía da poesía gaélica contemporánea* de 2016.
En 1985 publicou a peza de teatro infantil *Jimín*, baseada na obra de 1919 *Jimín Mháire Thaidhg* de Pádraig Ó Siochfhradha.

Obra
----

* *An Dealg Droighin* (Cló Mercier, 1981)
* *Féar Suaithinseach* (Maigh Nuad, 1984)
* *Jimín* (teatro infantil, BÁC, 1985)
* *Rogha Dánta/Selected Poems* (Raven Arts, 1986, tradución ao inglés de Michael Hartnett)
* *Feis* (Maigh Nuad, 1991)
* *Pharaoh's Daughter* (1990, traducido por trece poetas irlandeses)
* *The Astrakhan Cloak* (1992, traducido ao inglés por Paul Muldoon)
* *Spíonáin is róiseanna* (Cló Iar-Chonnachta, 1993)
* *Cead Aighnis* (An Sagart, An Daingean, 1998)
* *The Water Horse: Poems in Irish* (Gallery, 1999, tradución ao inglés Medbh McGuckian e Eiléan Ní Chuilleanáin)
* *The Fifty Minute Mermaid: Poems in Irish* (Gallery, 2007, traducido ao inglés por Paul Muldoon)

Notas
-----

1. ↑  Beverly Parayno "Nuala Ní Dhomhnaill" Arquivado 14 de agosto de 2018 en Wayback Machine. Poetry International Web, 1 de decembro de 2006
2. ↑  Bríona Nic Dhiarmada "The Love Poetry of Nuala Ni Dhomhnaill" in (2008) Patricia Coughlan e Tina O'Toole *Irish Literature: Feminist Perspectives* Dublín:Carysfort Press, p. 125
3. ↑  Patricia Boyle Haberstroh (1996) *Women Creating Women: Contemporary Irish Women Poets* Syracuse University Press, p. 172
4. ↑  Linda Revie "Nuala Ni Dhomhnaill's 'Parthenogensis'" in Michael Kenneally (1995) *Poetry in Contemporary Irish Literature*. Colin Smythe, p. 345
5. ↑  "Nuala Ní Dhomhnaill" Poetry Foundation
6. ↑  Mary O'Connor "Breaking the Rules. Nuala Dí Dhomhnaill's Language Strategies" in John C. Hawley (1996) *Cross-Addressing: Resistance Literature and Cultural Borders* State Universty of New York Press, p. 70
7. ↑  Niall O'Gallagher "Siren's call" *The Guardian*, 15 de decembro de 2007
8. ↑  Jimín Playography Ireland

Véxase tamén
------------

### Ligazóns externas

* Recital poético de Nuala Ní Dhomhnaill na University of Notre Dame (Luisiana)

|  |  |
| --- | --- |
| Control de autoridades | 
* Wd: Q467612
* WorldCat
* VIAF: 94779115
* BNE: XX1136061
* BNF: 130733357
* CiNii: DA07548085
* DeutscheBio: 123025001
* Discogs: 3712067
* FAST: 195728
* GND: 123025001
* ISNI: 0000 0001 0926 9653
* LCCN: n86011942
* NKC: kup20020000070241
* NTA: 317265563
* OL: OL49043A
* Persée: 267072
* SELIBR: 249443
* SUDOC: 076557464

 |